АҞӘА, ԥхынгәы 3 – Sputnik, Асмаҭ Ҵәыџьԥҳа. Амҵәышәымпыл азы ахацәа рыбжьара ажәбатәи жәларбжьаратәи атурнир "Сергеи Багаԥшь игәалашәара Ахраҿа" иалахәхоит аа-командак ҳәа Sputnik иазаалыцҳаит Аԥсны Аспорт азы аҳәынҭеилакы аинформациатә ҟәша аҟазауаҩ Ирина Гогьиаԥҳа.
Сынтәа еиндаҭлоит Ҟарачы-Черкесиатәи ареспублика, Донецктәи Жәлар рреспублика, Славианск-на-Кубани, Волгоград, Шахты, Беслан, Докучаевск ркомандақәа. Аԥсны ахьӡала иқәгылоит еизгоу амилаҭтә команда.
"Есааира атурнир агеографиа аҽарҭбаауеит. Иҟоуп арахь изныкымкәа иаауа акомандақәагьы, иаҳҳәап, Волгоградаа 9-нтәуп сынтәа иаҳҭаауеижьҭеи", - лҳәоит Гогьиаԥҳа.
Ахәмаррақәа мҩаԥысраны иҟоуп ԥхынгәы 2 - 6 рзы.
Ԥхынгәы 3 - 4 рзы ахәмаррақәа мҩаԥысуеит асааҭ 10:00 - 14:30 рзы.
Уи адагьы имҩаԥысраны иҟоуп азыҟаҵаратә мастер-классқәа. Урҭ мҩаԥигоит Санкт-Петербург азыҟаҵаҩцәа Иреиҳаӡоу ашкол адиректор, РСФСР зҽаԥсазтәыз азыҟаҵаҩ, СССР аспорт азҟаза Сергеи Елевич.